02019R0244 — MT — 12.02.2019 — 000.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument





Ikkoreġut bi:









▼B

REGOLAMENT TA' IMPLIMENTAZZJONI TAL-KUMMISSJONI (UE) 2019/244

tal-11 ta' Frar 2019

li jimponi dazju kompensatorju definittiv fuq l-importazzjonijiet ta' bijodiżil li joriġinaw mill-Arġentina







Artikolu 1

1. Bil-preżenti qiegħed jiġi impost dazju antidumping proviżorju fuq l-importazzjonijiet ta' esteri monoalkiliċi ta' aċidi xaħmin u/jew ta' żejt tal-gass paraffiniku, miksuba minn sinteżi u/jew minn trattament idriku, ta' oriġini mhux fossili, f'forma pura jew f'taħlita, li attwalment jaqgħu fi ħdan il-kodiċi NM ex 1516 20 98 (il-Kodiċi TARIC 1516209821 , 1516209829 u 1516209830 ), ex 1518 00 91 (il-Kodiċi TARIC 1518009121 , 1518009129 u 1518009130 ), ex 1518 00 95 (il-Kodiċi TARIC 1518009510 ), ex 1518 00 99 (il-Kodiċi TARIC 1518009921 , 1518009929 u 1518009930 ), ex 2710 19 43 (il-Kodiċi TARIC 2710194321 , 2710194329 u 2710194330 ), ex 2710 19 46 (il-Kodiċi TARIC 2710194621 , 2710194629 u 2710194630 ), ex 2710 19 47 (il-Kodiċi TARIC 2710194721 , 2710194729 u 2710194730 ), 2710 20 11 , 2710 20 15 , 2710 20 17 , ex 3824 99 92 (il-Kodiċi TARIC 3824999210 , 3824999212 u 3824999220 ), 3826 00 10 u ex 3826 00 90 (il-Kodiċi TARIC 3826009011 , 3826009019 u 3826009030 ), u li joriġinaw mill-Arġentina u mill-Indoneżja.

2. Ir-rati tad-dazju kompensatorju definittivi applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u mmanifatturat mill-kumpaniji elenkati hawn taħt ikunu kif ġej:

▼C1







Kumpanija Dazju kumpensatorju definittiv Il-kodiċi addizzjonali TARIC Aceitera General Deheza S.A. 33,4 % C493 Bunge Argentina S.A. 33,4 % C494 LDC Argentina S.A. 26,2 % C495 Molinos Agro S.A. 25,0 % C496 Oleaginosa Moreno Hnos. SACIFI y A 25,0 % C497 Vicentin S.A.I.C. 25,0 % C498 COFCO International Argentina S.A. 28,2 % C490 Cargill S.A.C.I. 28,2 % C491 Il-kumpaniji l-oħrajn kollha 33,4 % C999

▼B

3. Sakemm ma jiġix speċifikat b'mod ieħor, id-dispożizzjonijiet fis-seħħ li jirrigwardaw id-dazji doganali għandhom japplikaw. L-imgħax ta' inadempjenza li jrid jitħallas f'każ ta' rimborż li jwassal għal dritt ta' ħlas ta' imgħax ta' inadempjenza għandu jkun ir-rata applikata mill-Bank Ċentrali Ewropew għall-operazzjonijiet ta' rifinanzjament prinċipali tiegħu, kif ippubblikata fis-serje C ta' Il-Ġurnal Uffiċjali tal-Unjoni Ewropea, fis-seħħ fl-ewwel jum kalendarju tax-xahar li fih taħbat id-data tal-iskadenza, miżjuda bi tliet punti perċentwali u nofs.

Artikolu 2

1. Importazzjonijiet iddikjarati għar-rilaxx f'ċirkolazzjoni libera għandhom ikunu eżentati mid-dazju kumpensatorju impost mill-Artikolu 1, ġaladarba jkunu manifatturati, mibgħuta u fatturati minn kumpaniji li l-impenji mingħandhom huma aċċettati mill-Kummissjoni u li l-ismijiet tagħhom huma elenkati fid-Deċiżjoni ta' Implimentazzjoni (UE) 2019/245, kif emendati minn żmien għal żmien, u jkunu ġew importati skont id-dispożizzjonijiet tal-istess Deċiżjoni ta' Implimentazzjoni tal-Kummissjoni.

2. L-importazzjonijiet imsemmija fil-paragrafu 1 għandhom ikunu eżenti mit-taxxa kompensatorja bil-kondizzjoni li:

(a) dawn l-importazzjonijiet ikunu akkumpanjati minn fattura tal-impenn li hija fattura kummerċjali li fiha tal-anqas l-elementi u d-dikjarazzjoni stipulati fl-Anness 1 ta' dan ir-Regolament; u

(b) dawn l-importazzjonijiet ikunu akkumpanjati minn Ċertifikat ta' Impenn ta' Esportazzjoni skont l-Anness 2 ta' dan ir-Regolament; u

(c) l-oġġetti ddikjarati u ppreżentati lid-dwana jaqblu preċiżament mad-deskrizzjoni tal-fattura ta' impenn.

3. Dejn mad-dwana għandu jiġġarrab fil-mument ta' aċċettazzjoni tad-dikjarazzjoni għar-rilaxx fiċ-ċirkolazzjoni libera:

(a) kull meta jiġi stabbilit, fir-rigward tal-importazzjonijiet deskritti fil-paragrafu 1, li ma ġewx issodisfati waħda jew aktar mill-kundizzjonijiet elenkati f'dak il-paragrafu u l-paragrafu 2; jew

(b) meta l-Kummissjoni tirtira l-aċċettazzjoni tagħha tal-impenn skont l-Artikolu 13(9) tar-Regolament (UE) 2016/1037 f'Regolament jew Deċiżjoni li tirreferi għal tranżazzjonijiet partikolari u tiddikjara bħala invalidi l-fatturi rilevanti tal-impenn.

Artikolu 3

Il-kumpaniji li l-Kummissjoni taċċetta impenji mingħandhom u li isimhom huwa elenkati fid-Deċiżjoni ta' Implimentazzjoni (UE) 2019/245 kif sussegwentement emendati, u soġġetti għal ċerti kundizzjonijiet speċifikati hemmhekk, se joħorġu wkoll fattura għal tranżazzjonijiet li mhumiex eżentati mid-dazju kumpensatorju. Din il-fattura hija fattura kummerċjali li fiha tal-inqas l-elementi stipulati fl-Anness 3 ta' dan ir-Regolament.

Artikolu 4

Reġistrazzjoni tal-importazzjonijiet li tirriżulta mir-Regolament (UE) 2018/756 li jagħmel l-importazzjonijiet tal-bijodiżil li joriġinaw fl-Arġentina soġġetti għar-reġistrazzjoni ma tibqax fis-seħħ. L-ebda dazju antidumping definittiv mhu se jiġi impost b'mod retroattiv għall-importazzjonijiet irreġistrati.

Artikolu 5

Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.









ANNESS I

L-elementi li ġejjin għandhom ikunu indikati fil-Fattura Kummerċjali li takkumpanja l-bejgħ li tagħmel il-Kumpanija fl-Unjoni Ewropea tal-prodotti li huma soġġetti għall-Impenn:

(1) L-intestatura “FATTURA KUMMERĊJALI LI TAKKUMPANJA L-MERKANZIJA SOĠĠETTA GĦAL IMPENN”.

(2) L-isem tal-Kumpanija li toħroġ il-Fattura Kummerċjali u l-isem tal-Kumpanija li timmanifattura l-merkanzija.

(3) In-Numru tal-Fattura Kummerċjali.

(4) Id-data tal-ħruġ tal-Fattura Kummerċjali.

(5) Il-kodiċi addizzjonali TARIC li skontu l-prodotti fil-fattura għandhom jiġu kklerjati mid-dwana fil-fruntieri tal-Unjoni Ewropea.

(6) Id-deskrizzjoni preċiża f'lingwaġġ sempliċi tal-prodotti u:

— speċifikazzjonijiet tekniċi tan-numru tal-kodiċi tal-prodott tal-kumpanija (CPC - company product code),

— in-numru tal-kodiċi tal-prodott tal-kumpanija (CPC),

— il-kodiċi NM,

— il-kwantità (li għandha tingħata f'unitajiet espressi f'Tunnellati Metriċi).

(7) Id-deskrizzjoni tat-termini tal-bejgħ, fosthom:

— il-prezz għal kull unità (Tunnellata Metrika),

— it-termini tal-pagament applikabbli,

— it-termini tal-konsenja applikabbli,

— ir-roħs u t-tnaqqis totali.

(8) Isem il-kumpanija li taġixxi ta' importatur lil min tinħareġ il-fattura direttament mill-Kumpanija.

(9) Isem l-uffiċjal tal-Kumpanija li ħareġ il-Fattura Kummerċjali u d-dikjarazzjoni li ġejja ffirmata:

“Jiena, hawn taħt iffirmat, niċċertifika li l-merkanzija mibjugħa għall-esportazzjoni lejn l-Unjoni Ewropea koperta minn din il-fattura ġiet manifatturata minn (Isem u indirizz tal-kumpanija) (kodiċi TARIC addizzjonali) fl-Arġentina fil-kamp ta' applikazzjoni u skont it-termini tal-Impenn fuq il-prezz aċċettati mill-Kummissjoni Ewropea permezz tad-Deċiżjoni ta' Implimentazzjoni (UE) 2019/245. Jiena niddikjara li l-informazzjoni mogħtija f'din il-fattura hija sħiħa u korretta.”









ANNESS II

Ċertifikat tal-impenn tal-esportazzjoni

L-elementi li ġejjin għandhom jiġu indikati fiċ-Ċertifikat tal-Impenn tal-Esportazzjoni li għandu jinħareġ minn CARBIO għal kull Fattura Kummerċjali li takkumpanja l-bejgħ mill-Kumpanija lill-Unjoni Ewropea ta' prodotti li huma soġġetti għall-Impenn:

(1) L-isem, l-indirizz u n-numru tat-telefon tal-Cámara Argentina de Biocombustibles (“CARBIO”).

(2) L-isem tal-kumpanija msemmija fid-Deċiżjoni ta' Implimentazzjoni (UE) 2019/245 li toħroġ il-Fattura Kummerċjali u l-isem tal-Kumpanija li timmanifattura l-merkanzija.

(3) In-Numru tal-Fattura Kummerċjali.

(4) Id-data tal-ħruġ tal-Fattura Kummerċjali.

(5) Il-kodiċi addizzjonali TARIC li skontu l-prodotti fil-fattura għandhom jiġu approvati mid-dwana fil-fruntieri tal-Unjoni Ewropea.

(6) Id-deskrizzjoni preċiża tal-prodotti, fosthom:

— l-ispeċifikazzjoni teknika tal-prodotti, in-numru tal-kodiċi tal-prodott tal-kumpanija (CPC) (jekk applikabbli),

— Kodiċi NM.

(7) Il-kwantità preċiża f'unitajiet esportati espressi f'Tunnellati Metriċi.

(8) L-għadd u d-data ta' skandenza (tliet xhur wara l-ħruġ) taċ-ċertifikat.

(9) Isem l-uffiċjal ta' CARBIO li ħareġ iċ-ċertifikat u d-dikjarazzjoni ffirmata li ġejja:

“Jien, is-sottoskritt/a, niċċertifika li dan iċ-ċertifikat huwa mogħti għal esportazzjonijiet diretti lejn l-Unjoni Ewropea tal-oġġetti koperti mill-Fattura Kummerċjali li takkumpanja l-bejgħ li sar soġġett għall-impriża u li l-ċertifikat jinħareġ taħt il-limiti tal-kamp ta' applikazzjoni u skont it-termini tal-impriża offerta minn [kumpanija] u aċċettat mill-Kummissjoni Ewropea permezz tad-Deċiżjoni ta' Implimentazzjoni tal-Kummissjoni (UE) 2019/245. Niddikjara li l-informazzjoni pprovduta f'dan iċ-ċertifikat hija korretta u l-kwantità koperta minn dan iċ-ċertifikat ma taqbiżx il-limitu tal-impriża.”

(10) Data.

(11) Il-firma u t-timbru ta' CARBIO.









ANNESS III

L-elementi li ġejjin għandhom jiġu indikati fil-Fattura Kummerċjali li takkumpanja l-bejgħ tal-Kumpanija fl-Unjoni Ewropea ta' oġġetti, li huma soġġetti għal dazji kumpensatorji:

(1) L-intestatura “FATTURA KUMMERĊJALI LI TAKKUMPANJA MERKANZIJA SOĠĠETTA GĦAL DAZJI KUMPENSATORJI”

(2) L-isem tal-Kumpanija li toħroġ il-Fattura Kummerċjali u l-isem tal-Kumpanija li timmanifattura l-merkanzija.

(3) In-Numru tal-Fattura Kummerċjali.

(4) Id-data tal-ħruġ tal-Fattura Kummerċjali.

(5) Il-kodiċi addizzjonali TARIC li skontu l-prodotti fil-fattura għandhom jiġu kklerjati mid-dwana fil-fruntieri tal-Unjoni Ewropea.

(6) Id-deskrizzjoni preċiża f'lingwaġġ sempliċi tal-prodotti u:

— speċifikazzjonijiet tekniċi tan-numru tal-kodiċi tal-prodott tal-kumpanija (CPC),

— in-numru tal-kodiċi tal-prodott tal-kumpanija (CPC),

— il-kodiċi NM,

— il-kwantità (li għandha tingħata f'unitajiet espressi f'Tunnellati Metriċi).

(7) Id-deskrizzjoni tat-termini tal-bejgħ, fosthom:

— il-prezz għal kull unità (Tunnellati Metriċi),

— it-termini tal-pagament applikabbli,

— it-termini tal-konsenja applikabbli,

— ir-roħs u t-tnaqqis totali.